text: "Sartan," fait-il, "vous et Durbant,
   Un petit de mon couvenant
   Vous dirai, et de ma pensée.
   Le jour que reçui l'acolée
   Pour estre chevaliers nouviaus,
   Vouai I veu, qui moult fu biaus,
   Se je le povoie fournir ;
   Mais bien sai que dusk'au morir
   Tout mon vivant le maintenrai.
   Le veu, quels il est vous dirai :
   C'est que ne sarai damoisele,
   Ne dame nule, ne pucele,
   Qui ait de m'ayde mestier,
   K'à son besoing ne voise aidier
   De son droit aidier à deffendre
   K'autrement n'i vorroie entendre.
   Et, pour ce que vous tesmoigniez
   Que les puceles, ce cuidiez,
   Soient à tort ochoisonnées
   Et de vilain blasme restées,
   À Chastel Noble m'en irai.
   Pour l'une mon gage donrai.
   Et la tierce puist Diex aidier,
   Car cele ne sai conseillier ;
   Car, se conseillier la povoie,
   Certes à envis li faurroie ;
   Et, s'ainsi avient k'adrecier
   Li puisse, faillir ne li quier.
   PageV02P053
   Car ambedeus les aideroie,
   Se povoir de ce faire avoie."
  